Det er altid spændende, hvilket tema der bliver det dominerende i en valgkamp. Nogle mener, at klimaet har været det største tema indtil videre i den aktuelle valgkamp, andre, at valgets hovedtema er udlændinge.

Men havde nogen fortalt en bandeordsforsker som mig for bare en måned siden, at groft sprog ville blive et tema i valgkampen, havde jeg ikke troet dem. Det er ikke desto mindre tilfældet.

Hør bare, hvordan værten i den indledende partilederrunde på TV 2 tematiserede det grimme sprog – lidt som en forælder, der taler til et barn: »Hvor synes du, at du bringer debatten hen ved at bruge termer som ‘lorteland’ og ‘luderbog?’«. Det var selvfølgelig partilederen fra Stram Kurs, Rasmus Paludan, der blev spurgt.